b'\n_START_ARTICLE_\nAnglesey\n_START_SECTION_\nEtimologija\n_START_PARAGRAPH_\n"Anglesey" izhaja iz staronordij\xc5\xa1\xc4\x8dine. Izvirno pomeni \xc7\xabngullsey (\'otok Hook\')  ali \xc7\xaanglisey (\'otok \xc7\xaangli\').  O  besedi ongli ni ohranjenih zapisov, vendar so ime kraja \xc5\xbee v 10. stoletju uporabljali vikin\xc5\xa1ki plenilci in so ga med vpadi v Gwynedd sprejeli tudi Normani.  Po ljudskem izro\xc4\x8dilu lahko ime pomeni "angle\xc5\xa1ki otok" , \xc4\x8deprav je ime Angels samo po sebi verjetno sorodno obliki polotoka Angeln. Vse to kon\xc4\x8dno izhaja iz predlaganega staroindoevropskega korena *ank (upogibati, napenjati, zavijati).  V\xc4\x8dasih je bilo \xc4\x8drkovano tudi kot Anglesea._NEWLINE_Ynys Mon, vali\xc5\xbeansko ime otoka, je bilo prvi\xc4\x8d zapisano v razli\xc4\x8dnih rimskih virih v latin\xc5\xa1\xc4\x8dini kot Mona.  Prav tako je bilo znano sa\xc5\xa1ko ime Monez.  Britski izvirnik imena je bil v preteklosti sprejet za pomen \'Kravji otok\'.  Etimologija ostaja skrivnost._NEWLINE_Pesni\xc5\xa1ka imena za Anglesey so starovali\xc5\xbeansko Ynys Dywyll (\'sen\xc4\x8den\' ali \'temen otok\') \xe2\x80\x93 pomen za njegove nekdanje svete nasade in Ynys y Cedairn (\'Otok Brave\') \xe2\x80\x93 pomen za njegove kraljeve dvore, naddiakon Gerald Vali\xc5\xbeanski (vali\xc5\xbeansko Gerallt Gymro) je uporabljal ime M\xc3\xb4n Mam Cymru (\'M\xc3\xb4n, mati Walesa\') za njegovo rodovitnost in Y f\xc3\xaal Ynys (\'Medeni otok\').\n_START_SECTION_\nZgodovina\n_START_PARAGRAPH_\nNa Angleseyju so \xc5\xa1tevilni megalitski spomeniki in menhirji , ki dokazujejo prisotnost \xc4\x8dloveka v prazgodovini. V bli\xc5\xbeini enega od 28 kromlehov, ki stojijo na vzvi\xc5\xa1enih krajih s pogledom na morje, stoji pode\xc5\xbeelski dvorec  Plas Newydd. Vali\xc5\xbeanska triada trdi, da je bil Anglesey neko\xc4\x8d del kopnega._NEWLINE_Zgodovinsko gledano je Anglesey \xc5\xbee dolgo povezan z druidi. V 60-ih letih n. \xc5\xa1t. se je rimski general Gaj Svetonij Paulin odlo\xc4\x8dil prekiniti mo\xc4\x8d keltskih druidov, napadel otok s kontingentom Batavijcev in uni\xc4\x8dil sveti\xc5\xa1\xc4\x8de in svete nasade. Novice o uporu keltske kraljice Boadiceje takoj po zmagi so povzro\xc4\x8dile, da je svojo vojsko umaknil, preden je utrdil zasedbo. Otok je leta 78 pristal v rimskem imperiju v \xc4\x8dasu Gneja Julija Agrikole, rimskega guvernerja Britanije. V obdobju rimske zasedbe je bilo ozemlje znano po pridobivanju bakra. Temelji trdnjave Caer Gybi in tudi utrdbe na Holyheadu so rimske, verjetno tudi cesta iz Holyheada do Llanfairpwllgwyngyllgogerychwyrndrobwllllantysiliogogogocha._NEWLINE_\xc5\xbdeleznodobna in rimska mesta je izkopaval, \xc5\xa1e posebej v 19. stoletju, starinar William Owen Stanley in odkrili so kovance in ornamente. Po odhodu Rimljanov iz Britanije v za\xc4\x8detku 5. stoletja so Anglesey in bli\xc5\xbeino polotoka llyn kolonizirali pirati iz Irske. Na to obmo\xc4\x8dje je pri\xc5\xa1el Cunedda ap Edern, vojskovodja Gododinov iz \xc5\xa0kotske in za\xc4\x8del izrivati Irce, kar sta nadaljevala njegov sin Einion Yrth ap Cunedda in vnuk Adwallon Lawhir ap Einiona. Zadnji irski kolonizator je bil kon\xc4\x8dno pora\xc5\xbeen v bitki leta 470. Anglesey je imel kot otok dober obrambni polo\xc5\xbeaj, zato so v Aberffrawu postavili dvor ali Llys kraljestva Gwynedd. Po uni\xc4\x8dujo\xc4\x8dem danskem napadu leta 853 je ostal glavno mesto do 13. stoletja, ko je otok zasedla mogo\xc4\x8dna angle\xc5\xa1ka mornarica._NEWLINE_Po Ircih so otok napadli Vikingi, tudi Sasi in Normani, nato pa v 13. stoletju angle\xc5\xa1ki kralj Edvard I. Nekateri napadi so navedeni v znanih sagah (Zgodovina o\xc5\xbeine Menai \xe2\x80\x93 Menai Strait History).\n_START_SECTION_\nGeografija\n_START_PARAGRAPH_\nAnglesey je sorazmerno nizko le\xc5\xbee\xc4\x8d otok s hribi, enakomerno razporejenimi po severnem delu otoka. \xc5\xa0est najvi\xc5\xa1jih so Holyhead Mountain (220 m), Mynydd Bodafon (178 m), Mynydd Llaneilian (177 m), Mynydd y Garn (170 m), Bwrdd Arthur (164 m) in Mynydd Llwydiarth (158 m). Na jug/jugovzhod je otok lo\xc4\x8den od kopnega z o\xc5\xbeino Menai, ki je na najo\xc5\xbejem delu \xc5\xa1iroka pribli\xc5\xbeno 250 metrov. V vseh drugih smereh je otok obdan z Irskim morjem. Je 51. najve\xc4\x8dji otok v Evropi._NEWLINE_Anglesey je enakomerno poseljen in ima ve\xc4\x8d manj\xc5\xa1ih mest raztresenih po otoku. Najve\xc4\x8dja mesta so Holyhead, Llangefni, Benllech, Menai Bridge in Amlwch. Beaumaris (vali\xc5\xbeansko Biwmares) na vzhodu otoka ima grad Beaumaris, ki ga je zgradil Edvard I. kot del projekta gradnje utrdb na severu Walesa. Beaumaris je danes center za jahte s \xc5\xa1tevilnimi privezi za plovila v zalivu ali na Gallows Pointu. Vas Newborough (vali\xc5\xbeansko Niwbwrch) na jugu je nastala, ko so se me\xc5\xa1\xc4\x8dani iz Llanfaesa preselili, da bi naredili prostor za gradnjo gradu Beaumaris; v naselju je Llys Rhosyr, drugi dvor srednjeve\xc5\xa1kih vali\xc5\xbeanskih knezov, eden najstarej\xc5\xa1ih v Zdru\xc5\xbeenem kraljestvu. Llangefni je v sredi\xc5\xa1\xc4\x8du otoka in je upravno sredi\xc5\xa1\xc4\x8de otoka. Mesto Menai Bridge (vali\xc5\xbeansko Porthaethwy) le\xc5\xbei na jugovzhodu in se je raz\xc5\xa1irilo ob gradnji prvega mostu na celino, da bi namestili delavce in omogo\xc4\x8dili gradnjo. Do gradnje mostu je bil med glavnimi trajektni prehod v kraju Porthaethwy. Nedale\xc4\x8d od tu je Bryn Celli Ddu, kamenodobna grobna gomila. V bli\xc5\xbeini sta naselje z domnevno najdalj\xc5\xa1im imenom kraja v Zdru\xc5\xbeenem kraljestvu Llanfairpwllgwyngyllgogerychwyrndrobwllllantysiliogogogoch in Plas Newydd, dom prednikov angleseyskih markizov. Mesto Amlwch je na severovzhodnem delu otoka in je bilo v\xc4\x8dasih industrializirano, zraslo je v 18. stoletju zaradi izkori\xc5\xa1\xc4\x8danja bakra v hribovju Parys._NEWLINE_Druge vasi in naselja so \xc5\xa1e: Cemaes, Pentraeth, Gaerwen, Dwyran, Bodedern, Malltraeth in Rhosneigr. Lokalna turisti\xc4\x8dna zanimivost je morski akvarij Anglesey z opisi in pogledom na lokalne morske \xc5\xbeivali, od jastogov do jegulj. Vse ribe in raki so ujeti v oto\xc5\xa1kih vodah in so postavljeni v rekonstruirano naravno okolje. Pridelujejo tudi sol (evaporirano iz lokalne morske vode) in za prodajo za hrano vzgajajo jastoge ter ostrige za gojenje biserov._NEWLINE_Celotna pode\xc5\xbeelska oto\xc5\xa1ka obala je obmo\xc4\x8dje izjemne naravne lepote in ima veliko pe\xc5\xa1\xc4\x8denih pla\xc5\xbe, predvsem vzdol\xc5\xbe vzhodne obale med mestoma Beaumaris in Amlwch ter ob zahodni obali od Ynys Llanddwyna skozi Rhosneigr z nekaj zalivi okoli Carmel Heada. Severna obala je dramati\xc4\x8dna s \xc4\x8dermi, vrinjenimi v majhne zalive. Angleseyjska obalna pe\xc5\xa1pot je dolga 200 km in pelje po skoraj celotni obali. Turizem je najpomembnej\xc5\xa1a gospodarska dejavnost na otoku. Kmetijstvo je sekundarni vir dohodka, lokalne mlekarne pa so med najstorilnej\xc5\xa1imi v regiji.\n_START_SECTION_\nIndustrija in energija\n_START_PARAGRAPH_\nVe\xc4\x8dja industrija je omejena na Holyhead (Caergybi), kjer je bila do 30. septembra 2009 talilnica aluminija, in na obmo\xc4\x8dje Amlwcha, ve\xc4\x8dje rudarsko mesto bakra. V bli\xc5\xbeini sta jedrska elektrarna Wylfa in nekdanji obrat za ekstrakcijo broma. Reaktorji so za\xc4\x8deli proizvajati elektri\xc4\x8dno energijo leta 1971. En reaktor so razgradili leta 2012, drugega pa predvidoma do konca proizvodnje (leta 2015). Mesto ima veliko mo\xc5\xbenosti za nadomestni reaktor, ki ga na\xc4\x8drtuje Horizon, h\xc4\x8derinska dru\xc5\xbeba Hitachija. Delovati naj bi za\xc4\x8del okrog leta 2020. Anglesey ima tudi tri polja vetrnih elektrarn in ve\xc4\x8d kot 20 vetrnih turbin v bli\xc5\xbeini severne obale. Na\xc4\x8drtujejo turbine na plimovanje v bli\xc5\xbeini Skerriesa, zunaj severne obale, in ve\xc4\x8dje elektrarne na biomaso na Holy Islandu (Ynys Gybi). Razvoj teh zmo\xc5\xbenosti je del projekta Anglesey Energy Island project._NEWLINE_Ko so septembra 2009 zaprli talilnico aluminija, se je \xc5\xa1tevilo delovnih mest zmanj\xc5\xa1alo s 450 na 80. To je bil velik udarec za oto\xc5\xa1ko gospodarstvo, \xc5\xa1e posebej za mesto Holyhead. Royal Air Force station RAF Valley (Y Fali) je sede\xc5\xbe RAF Fast Jet Training School in tudi 22 SQN Search and Rescue Helicopters, obe enoti, ki zagotavljata zaposlitev pribli\xc5\xbeno 500 civilistom. _NEWLINE_Veliko manj\xc5\xa1ih podjetij, ki so ve\xc4\x8dinoma v industrijskih in poslovnih parkih, zlasti Llangefni in Gaerwen, prav tako zagotavljajo zaposlitev. To so klavnica in proizvodnja kemikalij, pa tudi tovarne za les, aluminij, ribogojstvo in predelavo hrane. Otok je tudi ena glavnih poti iz Britanije na Irsko s trajekti iz Holyheada, zahodno od Angleseyja, na Holy Island, D\xc3\xban Laoghaire in v pristani\xc5\xa1\xc4\x8de Dublina.\n_START_SECTION_\nReke, jezera in podnebje\n_START_PARAGRAPH_\nNa otoku je nekaj naravnih jezer, predvsem na zahodu, kot je llyn Llywenan, najve\xc4\x8dje naravno jezero, llyn Coron in Cors Cerrig y Daran, rek je malo in so majhne. Imajo dva velika rezervoarja (zajezitvi) za oskrbo z vodo, ki ju upravlja D\xc5\xb5r Cymru Welsh Water. To sta llyn Alaw na severu otoka in llyn Cefni v sredi\xc5\xa1\xc4\x8du otoka, ki se napajata v povirju Afon Cefni._NEWLINE_Podnebje je vla\xc5\xbeno (\xc4\x8deprav precej manj kot v sosednjem hribovitem Gwyneddu) in na splo\xc5\xa1no blago, saj nanj vpliva Zalivski tok. Zemlja je razli\xc4\x8dne kakovosti in je bila verjetno bolj rodovitna v preteklosti. Anglesey je dom najsevernej\xc5\xa1ih olj\xc4\x8dnih nasadov v Evropi in verjetno v svetu.\n_START_SECTION_\n\xc5\xbdiva in delujo\xc4\x8da pokrajina\n_START_PARAGRAPH_\nZaposlovanje na Angleseyju v glavnem temelji na kmetijstvu in turizmu. \xc5\xa0tevilni lokalni izdelki so ekolo\xc5\xa1ki._NEWLINE_Najbolj priljubljene oblike rekreacije so jadranje, ribi\xc5\xa1tvo, kolesarjenje, hoja, deskanje in smu\xc4\x8danje na vodi. Te dejavnosti sicer prispevajo k lokalnemu gospodarstvu, vendar vse pritiskajo na AONB.'